Ouers gewaarsku oor plasing by Gauteng-skoleArgieffoto Die Gautengse departement van onderwys het ouers Maandag gewaarsku dat meer as 70 000 leerders die risiko loop om hul plek in skole vir gr. 1 en gr. 8 volgende jaar te verloor. Die departement het in ŉ verklaring gesê altesaam 285 834 aansoeke is ontvang van ouers wat plek vir hul kinders in gr. 1 of gr. 8 vir volgende jaar in skole in dié provinsie wil kry. Die departement het op 24 Julie begin om leerders volgens hierdie aansoeke in skole te plaas en het plasingsaanbiedinge aan ouers gestuur. Volgens die departement het ongeveer 71 275 ouers egter steeds nie op die aanbiedinge vir plasing gereageer nie. “Die departement het SMS-kennisgewings aan hierdie ouers gestuur om hulle te herinner om te reageer op die aanbiedinge vir plasing. Indien ouers nie reageer nie, kan dit daartoe lei dat hul kinders hul plek in die skole verloor. Die versuim om op die aanbiedinge te reageer veroorsaak ook erge vertragings in die stelsel,” het die departement gesê. Die departement het gesê 65 595 leerders is reeds in gr. 1 geplaas en 51 486 leerders in gr. 8. Die plasing van leerders sal op 20 Oktober 2017 sluit. “Alle skole, distrikskantore en hoofkantoor kan ouers bystaan om hul plasingsaanbieding te aanvaar,” het die departement gesê. “Ouers kan gerus wees dat die distrikte tans besig is om leerders te plaas wat nog nie deur skole geplaas is nie. Die departement werk onverpoosd om alle leerders teen 20 Oktober geplaas te kry.” Volgens die departement sal die plasing van leerders wat voor die sperdatum van 12 Junie aansoek gedoen het eers afgehandel word voordat die stelsel vir laat-aansoeke oopgestel word. Die datum vir laat-aansoeke sal in die media bekend gemaak word. “Ons sê weereens dankie aan die mense van Gauteng vir die oorweldigende reaksie op die aanlyn toelatings,” het Panyaza Lesufi, LUR vir onderwys in die provinsie, gesê. “Die vroeë verwerking van toelatings beteken dat onderrig en leer op die eerste dag van die 2018- akademiese kalender kan begin. Die samewerking van ouers word hoog op prys gestel.” Ouers wat aansoek gedoen het vir plasing van ŉ leerder, maar steeds geen reaksie van die departement ontvang het nie, word versoek om hul distrikskantoor te kontak. Die departement se inbelsentrum kan ook op 0800 000 789 geskakel word of ŉ e-pos kan aan [email protected] gestuur word. Volg ook die Gautengse departement van onderwys op Twitter, Instagram en Facebook vir meer inligting.